SL Uradni list Evropske unije C 170/51

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 170/12

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„COZZA DI SCARDOVARI“

ES št.: IT-PDO-0005-0981-12.03.2012

ZGO ( ) ZOP ( X )

1. Ime

„Cozza di Scardovari“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.7: Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz 1. točke

Klapavica „Cozza di Scardovari“, ki spada v vrsto Mytilus galloprovincialis, je podolgovata školjka s temno vijoličasto lupino. Obe polovici lupine sta zaobljeni, skoraj trikotni, z rahlo koncentričnimi progami. Iz lupine rastejo zelo čvrsta rjava vlakna, imenovana „bisus“, s katerimi se školjka pritrdi na mreže ali drugo podlago.

Klapavica „Cozza di Scardovari“ ima naslednje fizične in organoleptične lastnosti:

— bleščeče meso, ki lepo zapolnjuje votlino med obema polovicama lupine (delež mesa v celotni teži školjke – kazalnik stanja > 25 %),

— značilno mehko meso (vsebnost natrija < 210 mg/100 g),

— posebno nežno in zelo okusno meso, ki se „kar topi v ustih“.

Klapavice „Cozza di Scardovari“, ki se tržijo, morajo imeti temno lupino, odporno proti udarcem. Tržijo se žive v zaprti mrežici, pakirane v vakuumski embalaži ali kontrolirani atmosferi ali hitro zamrznjene z lupino ali brez nje.

3.3 Surovine (samo za predelane proizvode)

—

3.4 Krma (samo za proizvode živalskega izvora)

Prehrana klapavic „Cozza di Scardovari“ je zagotovljena z velikimi vnosi organskih in anorganskih delcev ter fitoplanktonom in živalskim planktonom, ki v velikih količinah nastajajo v zalivu Scardovari.

Navzočnost organskih in anorganskih hranilnih snovi spodbujajo obilni pritoki sladke vode iz rokavov reke Pad, medtem ko bogato populacijo fitoplanktona in živalskega planktona zagotavljajo plitva voda, temperatura in vsebnost kisika v vodi v zalivu Scardovari. Školjke ne dobijo nobenih dodatkov k prehrani ali dopolnilne krme.

3.5 Posebni proizvodni postopki, ki jih je treba izvajati na opredeljenem geografskem območju

Setev, rast in pobiranje klapavic „Cozza di Scardovari“ se lahko izvajajo le v školjčiščih v zalivu Scardovari; čiščenje, pranje in izbira školjk morajo potekati v obratih na ozemlju naselij Scardovari, Ca' Mello in Santa Giulia v občini Porto Tolle, ker je pri tem treba uporabljati čisto vodo iz zaliva Scardovari.

3.6 Posebna pravila za rezanje, ribanje, pakiranje itn.

Školjke je treba zapakirati v vreče na območju, opredeljenem v 4. točki, v okviru proizvodne verige, in sicer takoj ko se vzamejo iz bazenov za čiščenje, da se zagotovijo zmožnost za življenje, svežost ter higienični in sanitarni standardi proizvoda, prav tako pa tudi nadzor za preprečevanje vsakršne goljufije, kot je mešanje proizvoda s klapavicami z drugih območij proizvodnje.

3.7 Posebna pravila za označevanje

Embalaža mora biti zapečatena tako, da se pri njenem odprtju zlomi garancijski pečat. Na nalepki morajo biti naslednje navedbe: „Cozza di Scardovari“ in „Zaščitena označba porekla“ ali po potrebi kratica „ZOP“. Na nalepki morata biti tudi logotip označbe „Cozza di Scardovari D.O.P.“ in grafični simbol Evropske unije za ZOP.

4. Kratka opredelitev geografskega območja

Območje proizvodnje obsega zaliv Scardovari (Sacca di Scardovari) ter ozemlje naselij Scardovari, Ca' Mello in Santa Giulia v občini Porto Tolle v provinci Rovigo.

Izraz „sacca“ označuje morski zaliv, ki je nastal z delnim zaprtjem morske ožine, ki je prek lagune povezana z odprtim morjem.

Zaliv Scardovari leži v južnem delu delte reke Pad med ožinama Po di Tolle na severovzhodu in Po di Gnocca na jugozahodu, na jugu ga omejujejo naslednje geografske koordinate po sistemu Gauss-Boaga, zahodni pas, ki označujejo dve zunanji točki zaliva v Jadranskem morju:

— 4967536,31 S – 1773953,45 V

— 4967536,31 S – 1770965,25 V

5. Povezanost z geografskim območjem

5.1 Posebnosti geografskega območja

Značilnosti zaliva Scardovari so posledica mešanja sladke vode iz Pada, ki je bogata s hranilnimi snovmi in suspendiranimi delci, ter slane morske vode, ki sledi plimovanju.

Za to okolje je značilna nizka slanost vode: zaradi mešanja morske vode, katere slanost je približno 35 promilov, in sladke rečne vode je na območju namreč mogoče ohranjati koncentracijo soli, ki niha med 10 in 30 promili, s povprečjem približno 20 promilov. Rečna voda zagotavlja tudi pomemben vnos hranilnih snovi in bogastvo suspendiranih organskih delcev.

Globina zaliva, ki ne presega treh metrov, omogoča dobro razpršitev svetlobe v vodnem stebru, ustvarja idealne temperaturne razmere, saj so temperature povprečno višje kot na odprtem morju, in zagotavlja nastanek številnega fitoplanktona. Poleg tega obnavljanje vode s plimovanjem ustvarja idealne hidrodinamične razmere in omogoča dobro dovajanje kisika v vodo, kar prispeva k primernosti okolja za rast mehkužcev.

Prva zadruga lokalnih ribičev v zalivu Scardovari je bila ustanovljena leta 1936. Območje se je v zadnjem stoletju zelo hitro spreminjalo zaradi človeških posegov ter antropogenih in naravnih dejavnikov. Sedanja oblika zaliva Scardovari je posledica poplav leta 1966. Takrat so se odločili za poskusno gojenje klapavic v majhnih školjčiščih sredi zaliva kot nadomestilo za morski ribolov, kot priča poročilo upravnega odbora ribiške zadruge o obratu za čiščenje klapavic „Cozza di Scardovari“ v 80. letih 20. stoletja. Kakovost proizvoda je sad znanja in izkušenj gospodarskih subjektov. Ti so se v 60. letih 20. stoletja poskusno lotili gojenja klapavic v majhnih školjčiščih sredi zaliva kot nadomestne dejavnosti za morski ribolov. Družine in zadruge, ki gojijo klapavice, uporabljajo tradicionalne in predvsem ročne tehnike za pripravo školjčišč in predelavo školjk, ki vključujejo ločevanje in razmikanje klapavic, odstranjevanje zajedavcev in razvrščanje mehkužcev glede na velikost v različne mreže, da bi omogočili njihovo čim boljšo rast.

5.2 Posebnosti proizvoda

Klapavica „Cozza di Scardovari“ ima v mesu malo natrija (manj kot 210 mg/100 g proizvoda), kar je veliko manj v primerjavi z drugimi školjkami, gojenimi na odprtem morju, zaradi česar ima proizvod mehko meso, ki je posebno prijetnega in nežnega okusa.

Klapavica „Cozza di Scardovari“ ima tudi visok kazalnik stanja (več kot 25 %), ki označuje dobro stopnjo zapolnjenosti lupine zaradi dobre presnove in izrednega razvoja užitnega dela. Ta se razvije v samo osmih do devetih mesecih od ulova mlade školjke, zato je produktivnost klapavic „Cozza di Scardovari“ zelo velika.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Kvalitativne, fizične in organoleptične lastnosti klapavic „Cozza di Scardovari“ so posledica posebnega okolja v zalivu Scardovari, po katerem je školjka dobila ime. Zlasti nizka slanost vode v zalivu, v katerem se gojijo klapavice „Cozza di Scardovari“, pojasnjuje nizko vsebnost natrija v njihovem mesu (manj kot 210 mg/100 g proizvoda) ter posledično njegov posebno prijeten in nežen okus.

Bogastvo suspendiranih organskih delcev in velika proizvodnja fitoplanktona v plitvi vodi tega zaliva pojasnjujeta dobro presnovo teh mehkužcev in izreden razvoj njihovega užitnega dela (kazalnik stanja nad 25 %) ter njihovo hitro rast.

Geografske in morfološke značilnosti zaliva Scardovari (plitva voda, stalno obnavljanje vode zaradi plimovanja, idealne razmere, kar zadeva temperaturo, dovajanje kisika in hidrodinamiko) ter strokovnost gospodarskih subjektov, ki uporabljajo tradicionalne tehnike proizvodnje in gojenja, neposredno vplivajo na dobro počutje školjk ter omogočajo njihov boljši in enotnejši razvoj, hkrati pa zagotavljajo nadzor kakovosti.

Fotografije, posnete ob prazniku „Cozza di Scardovari“ v 80. letih 20. stoletja, pričajo o slovesu označbe in školjk. Gojenje klapavic v zalivu Scardovari je danes glavna dejavnost, ki zaposluje številne gospodarske subjekte in družinska podjetja, školjke pa poznajo italijanski potrošniki in potrošniki iz drugih evropskih držav.

Sklic na objavo specifikacije

(člen 5(7) Uredbe (ES) št. 510/2006 (3))

Uprava je začela nacionalni postopek ugovora, ko je objavila predlog za priznanje zaščitene označbe porekla „Cozza di Scardovari“ v Uradnem listu Italijanske republike št. 271 z dne 21. novembra 2011.

Prečiščeno besedilo proizvodne specifikacije je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (http://www.politicheagricole.it), kjer izberete „Qualita e sicurezza“ (Kakovost in varnost) (v desnem zgornjem kotu zaslona) in nato „Disciplinari di Produzione all’esame dell’UE“ (Specifikacije, predložene v pregled EU).

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.